Diari Oficial de la Generalitat Valenciana


Sumari del DOGV 9834, del 23-04-2024 (2024/3449)

RESOLUCIÓ de 18 d'abril de 2024, de la Conselleria d'Innovació, Indústria, Comerç i Turisme, per la qual s'efectua la convocatòria de subvencions per a activitats no econòmiques desenvolupades per entitats de l'ecosistema d'emprenedoria de la Comunitat Valenciana que fomenten, impulsen i promocionen la cultura emprenedora, per a l'exercici 2024.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9834

Data del DOGV
:   23-04-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/3449


Data del document
:   18-04-2024

Organisme emissor
:   Conselleria d'Innovació, Indústria, Comerç i Turisme

Tipus de document
:   Resolució

Anàlisi jurídica

 Descriptors 

:   * ajuda pública
    * emprenedoria
    * empresa
    * empresa naixent

RESOLUCIÓ de 18 d'abril de 2024, de la Conselleria d'Innovació, Indústria, Comerç i Turisme, per la qual s'efectua la convocatòria de subvencions per a activitats no econòmiques desenvolupades per entitats de l'ecosistema d'emprenedoria de la Comunitat Valenciana que fomenten, impulsen i promocionen la cultura emprenedora, per a l'exercici 2024.  
 [2024/3449]  
  
La Llei 38/2003, de 17 de novembre, general de subvencions, establix en l'article 23 que el procediment per a la concessió de subvencions s'iniciarà sempre d'ofici, per mitjà d'una convocatòria aprovada per l'òrgan competent.  
L'Orde 2/2024, de 29 de febrer, de la Conselleria d'Innovació, Indústria, Comerç i Turisme, per la qual s'establixen les bases reguladores per a la concessió d'ajudes dirigides a fomentar l'ecosistema d'emprenedoria de la Comunitat Valenciana (DOGV núm. 9800, de 01.03.2024), regula en el capítol II del títol II, subvencions destinades a activitats no econòmiques, desenvolupades per entitats de l'ecosistema de l'emprenedoria d'esta regió.  
En els pressupostos de la Generalitat per a 2024 s'inclou la línia de subvenció S1464, denominada «Foment de l'ecosistema d'emprenedoria a la Comunitat Valenciana», amb una dotació actual de 4.000.000 euros.  
Mitjançant la present resolució, es convoquen per a l'exercici 2024, per un import inicial màxim de 2.500.000 euros, les subvencions per a activitats no econòmiques, desenvolupades per entitats de l'ecosistema d'emprenedoria de la Comunitat Valenciana, que fomenten, impulsen i promocionen la cultura emprenedora; tot això, a l'empara del capítol II del títol II de les bases reguladores esmentades, i en els termes i les condicions delimitats en la present convocatòria.  
Estes ajudes són compatibles amb el mercat interior d'acord amb l'article 107, apartat 1, del Tractat de funcionament de la Unió Europea, i queden exemptes de l'obligació de notificació, per no suposar cap avantatge econòmic que puga falsejar la competència i afecte els intercanvis comercials entre estats membres, ja que estes ajudes estan dirigides exclusivament a l'àmbit d'activitats de caràcter no econòmic de les entitats beneficiàries, per la qual cosa estes activitats no poden suposar un avantatge econòmic directe i individualitzat per a empreses o produccions. En cas que l'entitat beneficiària duga a terme activitats econòmiques a més d'activitats de caràcter no econòmic, estarà obligada a distingir amb claredat entre els dos tipus d'activitats, a separar clarament el finançament d'estes i a portar una comptabilitat separada o un codi comptable adequat per als gastos objecte de subvenció, de manera que no repercutisquen sobre les activitats econòmiques d'esta.  
  
Esta convocatòria queda, a més, sotmesa, en el que siga procedent, a la Llei 38/2003, de 17 de novembre, general de subvencions; el Reial decret 887/2006, de 21 de juliol, pel qual s'aprova el seu reglament, i la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
A este efecte, i en virtut de les facultats que em conferixen l'article 28 de la Llei 5/1983, de 30 de desembre, del Consell, i l'article 160.4.b de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, resolc:  
  
Primer. Objecte i àmbit de la convocatòria  
1. L'objecte de la present resolució és convocar, per a l'exercici 2024, ajudes destinades a activitats no econòmiques, desenvolupades per entitats de l'ecosistema d'emprenedoria de la Comunitat Valenciana, que fomenten, impulsen i promocionen la cultura emprenedora.  
2. Els programes d'ajudes previstos en esta convocatòria són:  
a) Programa I: Projectes de formació i mentorització.  
b) Programa II: Activitats d'acompanyament, incubació i acceleració de projectes empresarials.  
c) Programa III: Activitats d'informació, sensibilització i difusió.  
  
3. El procediment de concessió d'estes subvencions es tramitarà en règim de concurrència competitiva.  
Segon. Finançament  
1. Per a l'exercici 2024, les ajudes convocades es finançaran amb càrrec a la línia S1464 del programa pressupostari 322B00, capítol IV, fins a un import global màxim de 2.500.000 euros, procedents de fons propis de la Generalitat. Este import es distribuïx estimativament entre els beneficiaris següents: universitats públiques amb un import de 500.000 euros i entitats sense ànim de lucre amb un import de 2.000.000 euros. Estes quantitats són estimatives, per la qual cosa podran redistribuir-se segons els imports sol·licitats pels diferents beneficiaris.  
  
2. En cas que hi haja crèdit sobrant en la convocatòria destinada a persones emprenedores i pimes prevista en el capítol I del títol II de l'Orde 2/2024, de 29 de febrer, que regula les bases de la present convocatòria, que és finançada amb càrrec a la mateixa línia pressupostària, este import podrà destinar-se a la present convocatòria, amb l'increment del seu import. En este cas, s'ampliarà el crèdit de la present convocatòria, prèvia publicació en el Diari Oficial de la Generalitat Valenciana.  
  
3. No obstant això, segons permet l'apartat 2 de l'article 11 del Decret 77/2019, de 7 de juny, del Consell, de regulació del procediment de gestió del pressupost de la Generalitat, l'import global indicat es podrà incrementar en una quantia addicional que podrà arribar, com a màxim, al 25 % del crèdit inicial, sense necessitat d'una nova convocatòria, si concorre alguna de les circumstàncies següents:  
a) Haver-se presentat en altres convocatòries sol·licituds d'ajudes per un import inferior al gasto inicialment previst per a estes, o per haver-se resolt altres convocatòries per un import inferior al gasto inicialment previst en estes, o per haver-se reconegut o liquidat obligacions derivades d'altres convocatòries per un import inferior a la subvenció concedida. En tot cas, per a poder aplicar la quantia addicional, en qualsevol d'estos casos, s'exigirà que es tracte de convocatòries a càrrec de crèdits de la mateixa secció pressupostària, i que la circumstància que determine l'increment quede degudament certificada per l'òrgan responsable de la instrucció del procediment.   
b) Haver-se incrementat l'import del crèdit pressupostari disponible a conseqüència d'una generació, una ampliació o una incorporació de crèdit.  
L'efectivitat de la quantia addicional exigirà la prèvia declaració de la Direcció General d'Emprenedoria i Internacionalització de la disponibilitat del crèdit a conseqüència de les circumstàncies que s'han assenyalat, la prèvia publicació dels crèdits disponibles addicionals en el Diari Oficial de la Generalitat Valenciana, sense que esta publicació supose l'obertura de termini per a presentar noves sol·licituds i, si és el cas, la prèvia aprovació de la modificació pressupostària procedent en un moment anterior a la resolució de concessió de la subvenció.  
  
4. Sense perjuí del que disposen els apartats anteriors, i de conformitat amb l'apartat 6 de l'article 11 del mencionat Decret 77/2019, amb posterioritat a la resolució de concessió de les subvencions es podrà dictar una resolució complementària de concessió, que incloga sol·licituds que, fins i tot complint tots els requisits, no han sigut beneficiàries per esgotament del crèdit disponible, en el cas que es produïsquen augments eventuals sobrevinguts en este.  
5. Amb caràcter estimatiu, s'establix la següent distribució per programes de l'import global màxim d'esta convocatòria:  
a) Programa I: Projectes de formació i mentorització: 900.000 euros.  
  
b) Programa II: Activitats d'acompanyament, incubació i acceleració de projectes empresarials: 800.000 euros.  
c) Programa III: Activitats d'informació, sensibilització i difusió: 800.000 euros.  
6. En funció de l'import d'ajuda sol·licitat en cada programa i a fi de poder atendre el major nombre possible de sol·licituds, la distribució estimativa de les quantitats indicades per a cada programa, els crèdits sobrants en algun dels mateixos i, si és el cas, les quanties addicionals en què es puga incrementar el crèdit disponible podran redistribuir-se entre els programes que resulten deficitaris segons l'orde establit en l'apartat dotzé de la present resolució. La redistribució definitiva serà publicada en el Diari oficial de la Generalitat Valenciana amb caràcter previ a la resolució de concessió, sense que tal publicitat implique l'obertura de termini per a presentar noves sol·licituds ni l'inici de nou còmput de termini per a resoldre, ni modificarà el termini de justificació.  
  
Tercer. Entitats beneficiàries  
1. Podran sol·licitar les subvencions que preveu este capítol les entitats o agrupacions d'estes, associacions, fundacions, universitats públiques i privades i altres estructures associatives sense ànim de lucre que realitzen activitats vinculades al foment de l'ecosistema emprenedor de la Comunitat Valenciana, amb personalitat jurídica pròpia, que tinguen la seu o el domicili social a la Comunitat Valenciana.  
2. En queden excloses les comunitats de béns i les societats civils sense personalitat jurídica, així com les administracions públiques i el seu sector públic.  
3. Cada entitat només podrà presentar una sol·licitud d'ajuda, sense perjuí que puga optar a un o diversos programes d'ajudes previstos en esta convocatòria. En cas que la mateixa entitat presente més d'una sol·licitud, es considerarà admissible únicament l'última sol·licitud que tinga entrada en la seu electrònica de la Generalitat.  
4. No podran obtindre la condició de beneficiàries les entitats sol·licitants en què concórrega alguna de les circumstàncies que preveuen els apartats 2 i 3 de l'article 13 de la Llei 38/2003, de 17 de novembre, general de subvencions.  
  
Quart. Obligacions de les entitats beneficiàries  
1. Les entitats beneficiàries d'estes ajudes hauran de complir totes les obligacions establides en les bases reguladores i en esta convocatòria.  
2. En qualsevol moment de la vigència de l'expedient, les entitats sol·licitants hauran d'actualitzar la documentació presentada que haja tingut alguna modificació. Especialment hauran de comunicar altres ajudes públiques per als mateixos costos, així com els canvis en la representació, la raó social o l'adreça de correu electrònic de l'entitat quan es produïsquen. Esta comunicació s'haurà de fer utilitzant el tràmit «Aportació de documentació a un expedient obert d'ajudes en la Conselleria d'Innovació, Indústria, Comerç i Turisme», al qual s'accedix a través de l'enllaç següent:  
https://www.gva.es/va/inicio/procedimientos'id\_proc=15889.   
3. Es consideraran correctament practicades les notificacions anteriors a la data de comunicació d'estes variacions a l'Administració que s'hagen adreçat a la persona representant i s'hagen comunicat a l'adreça de correu electrònic que figure en l'apartat de notificacions de la sol·licitud.  
  
Quint. Actuacions subvencionables  
1. Podran subvencionar-se conformement a esta convocatòria les actuacions que fomenten, impulsen i promocionen la cultura emprenedora de la Comunitat Valenciana, desenvolupades per les entitats sol·licitants.   
2. Les actuacions subvencionables específiques són les següents:  
a) Programa I: Projectes de formació i mentorització.  
Este programa consistix a donar suport a accions de formació i mentorització que estimulen la vocació emprenedora, així com la creació i el desenvolupament d'una idea o projecte empresarial en les seues fases inicials de definició i avaluació de viabilitat. La mentorització se centrarà en l'acompanyament i assessorament en la fase d'acolliment i durant els primers passos en la creació del projecte empresarial.  
Les actuacions aniran dirigides a jóvens universitaris i, en general, a persones emprenedores portadores d'una idea de negoci.  
En la selecció dels destinataris s'hauran de respectar els principis d'igualtat, transparència, objectivitat i publicitat de les activitats subvencionades.  
S'inclouen en este programa activitats formatives i de mentorització dirigides, entre altres, als objectius següents:   
- Motivar en la cultura de l'emprenedoria despertant inquietuds i estimulant iniciatives empresarials.   
- Aconseguir que les persones portadores d'una idea de negoci adquirisquen els coneixements i les habilitats necessàries per a la correcta definició del model de negoci que es desenvoluparà, amb la identificació dels problemes de gestió que permeten obtindre una millor organització de l'equip i més productivitat.  
- Definir objectius en àrees com a model de negoci o disseny de producte o servici.  
- Impulsar i donar suport a la definició d'un projecte empresarial, a través de l'elaboració d'un pla de negoci, pla de viabilitat, pla operacional, sistema de finançament i organització administrativa, etc.   
b) Programa II: Activitats d'acompanyament, incubació i acceleració de projectes empresarials.  
Este programa consistix a donar suport a la realització d'activitats d'acompanyament, incubació i acceleració de projectes empresarials, incloent-hi l'acompanyament durant el desenvolupament del pla de negoci, el seu impuls i la realització d'accions dirigides a agilitzar i consolidar els projectes de persones emprenedores.  
Les actuacions aniran dirigides a persones emprenedores que disposen d'un model de negoci i pla d'empresa, i els permetran analitzar el seu model de negoci i reconéixer les palanques de canvi per a portar-les al següent nivell, definir estratègies de comunicació i incrementar la seua ocupabilitat i desenvolupament professional.  
En la selecció dels destinataris s'hauran de respectar els principis d'igualtat, transparència, objectivitat i publicitat de les activitats subvencionades  
S'inclouen en este programa activitats dirigides, entre altres, als objectius següents:  
- Identificar l'avantatge competitiu i els elements innovadors del projecte empresarial i la seua alineació amb els objectius de desenvolupament, creixement i sostenibilitat que es proposen.  
- Ampliar els mercats existents i identificar nous mercats i oportunitats, que generen el volum necessari per a concretar el seu potencial de creixement.  
- Identificar i planificar les inversions necessàries per al procés de creixement accelerat.  
- Buscar i concretar les fonts de finançament adequades per al procés d'acceleració.  
- Aprofitar totes les possibilitats que oferixen les noves tecnologies per a secundar i impulsar el procés d'acceleració empresarial.  
- Introduir altres elements innovadors que milloren els processos, els servicis i els productes del projecte empresarial per a contribuir al procés d'acceleració.  
c) Programa III: Activitats d'informació, sensibilització i difusió.  
  
Este programa consistix a donar suport a la realització d'activitats d'informació, sensibilització i difusió que fomenten, promocionen i donen visibilitat a l'emprenedoria de la Comunitat Valenciana, de manera que generen oportunitats de negoci a les persones emprenedores.  
S'hi inclouen com a actuacions subvencionables l'elaboració d'estudis, la realització de fires, trobades, jornades i, en general, qualsevol tipus d'esdeveniment que incidisca en l'ecosistema de l'emprenedoria de la Comunitat Valenciana.   
S'inclouen en este programa les activitats que incidixen en l'ecosistema de l'emprenedoria de la Comunitat Valenciana, dirigides, entre altres, als objectius següents:  
- Aprofundir en el coneixement de l'emprenedoria i les seues implicacions, a través de l'elaboració d'estudis, mapatges i, en general, qualsevol tipus de ferramenta d'anàlisi de l'ecosistema de l'emprenedoria de la Comunitat Valenciana.  
- Divulgar, promocionar i impulsar la cultura emprenedora i les sinergies entre els seus actors, a través de fires, congressos, trobades, jornades i, en general, qualsevol tipus d'esdeveniment que incidisca en l'ecosistema de l'emprenedoria de la Comunitat Valenciana.   
- Generar oportunitats de negoci i estimular la creació d'ocupació.  
  
- Atraure i retindre talent i inversió a la Comunitat Valenciana.  
- Afavorir la presència i les operacions d'inversors privats i capital de risc, locals, nacionals i internacionals, a la Comunitat Valenciana.  
  
- Consolidar el posicionament de la Comunitat Valenciana com a regió emprenedora.  
- Contribuir a la consolidació d'un ecosistema coherent, complementari i madur d'empreses noves, d'origen local i abast internacional, que impulse la competitivitat de l'economia valenciana.   
- Propiciar la divulgació i el debat a la recerca d'una millora en l'entorn legal, fiscal i financer dels projectes emprenedors.  
3. La sol·licitud i la seua documentació annexa inclouran les activitats subvencionables que realitzarà el sol·licitant en cada programa.  
4. En cas que una activitat siga realitzada de manera conjunta per diverses entitats, cada entitat presentarà la seua sol·licitud, en la qual haurà d'indicar l'activitat conjunta, així com especificar la part de l'activitat que desenvoluparà de manera individual i els costos assumits per l'entitat sol·licitant.  
5. El pressupost mínim sol·licitat per programa serà de 10.000 euros. S'inadmetran les sol·licituds en relació amb els programes que no arriben a este mínim.  
6. Si, en la fase de justificació de la subvenció, els costos admesos per programa no arriben als 10.000 euros, s'acordarà la revocació de la subvenció i la pèrdua del dret a esta, llevat que conste degudament justificat que, per circumstàncies excepcionals, no s'ha pogut executar el pressupost mínim de 10.000 euros i que, a més, les actuacions efectivament realitzades satisfan suficientment la finalitat de la subvenció.  
  
  
Sext. Termini de realització de les actuacions subvencionables  
Seran subvencionables les actuacions desenvolupades entre el 15 de novembre de 2023 i el 31 d'octubre de 2024.   
  
Sèptim. Gastos subvencionables  
1. Tindran la consideració de gastos subvencionables els gastos directament relacionats amb l'activitat subvencionada, que resulten estrictament necessaris i hagen sigut efectivament pagats entre el 15 de novembre de 2023 i el 31 d'octubre de 2024.  
Els gastos subvencionables hauran de complir el que establix l'article 31 de la Llei 38/2003, de 17 de novembre, general de subvencions.  
  
Les presents ajudes aniran destinades a sufragar els gastos corrents generats per les activitats subvencionades. Per la naturalesa del capítol pressupostari al qual corresponen, les ajudes no podran destinar-se a inversions ni a adquisicions patrimonials.  
2. Els gastos subvencionables s'enquadraran en alguna de les categories següents:  
a) Gastos laborals de personal propi de les entitats beneficiàries en la mesura que s'acredite la seua participació directa en el projecte, inclosos aquells que es destinen a funcions de coordinació, gestió, supervisió i organització de l'activitat. Són gastos subvencionables els costos de personal amb contracte laboral de l'entitat empleat en centres de treball de la Comunitat Valenciana (retribucions brutes en nòmina i quotes de la Seguretat Social a càrrec de l'entitat), en el percentatge de temps que es justifique que es puga imputar al desenvolupament de l'actuació subvencionable.  
La partida total de cost de personal propi no podrà superar el 30 % de l'import sol·licitat en cada programa. La quantitat màxima subvencionable de retribució mensual bruta per nòmina que es tindrà en compte per a calcular la subvenció és de 4.500 euros, incloent-hi la part proporcional de pagues extraordinàries i altres retribucions.  
Estos costos hauran de presentar-se degudament desglossats per hores dedicades a l'activitat a la qual s'imputen i només s'admetrà per este concepte justificants de pagaments a persones físiques si el servici ha sigut prestat pel personal de la pròpia entitat.  
L'entitat haurà de presentar un informe adjunt a la nòmina del personal que indique el total d'hores dedicades a l'activitat, així com el preu/hora, de tal manera que el total de la nòmina incloga el cost de l'activitat  
b) Col·laboracions externes com consultories, servicis professionals, assistències tècniques.   
S'hi inclouen els gastos de tutors o ponents externs per a la realització de les activitats subvencionades, el valor/hora dels quals s'ajustarà al valor de mercat i serà conforme al perfil professional de la persona mentora o ponent.  
c) Desplaçament i allotjament de personal propi i extern, amb els límits que preveu el Decret 24/1997, d'11 de febrer, del Govern Valencià, sobre indemnitzacions per raó del servici i gratificacions per servicis extraordinaris.  
d) Disseny, maquetació i impressió de material fungible empleat en les activitats. S'hi inclouen gastos de material didàctic, programes, fullets, senyalística, cartelleria.  
e) Comunicació, difusió i promoció de l'activitat. S'hi inclouen gastos derivats de l'adaptació de les actuacions en format digital, com ara llicències temporals en plataformes digitals per al desenvolupament i la dinamització de les activitats, gravació de l'activitat, retransmissió en streaming, disseny i elaboració de material audiovisual i altres directament relacionats amb el seu disseny, desenvolupament o execució.  
f) Lloguer d'instal·lacions, edificacions o equips de tercers requerits per al desenvolupament de les activitats.  
g) Gastos derivats de l'organització de l'activitat (gastos de condicionament d'espais, servici d'àpats, personal de suport, entre altres).  
  
h) Enquestes per a l'avaluació dels resultats de l'activitat i de l'impacte.  
i) Gastos de l'auditoria per a l'elaboració de l'informe de revisió de la documentació justificativa de la subvenció per empresa auditora externa, fins a un import màxim per programa de 600 euros, IVA no inclòs. No obstant això, este gasto no serà subvencionable en el supòsit que el beneficiari estiga obligat a auditar els seus comptes anuals per un auditor sotmés a la Llei 22/2015, de 22 de juliol, d'auditoria de comptes.  
3. En cap cas seran gastos subvencionables:  
a) Els interessos deutors dels comptes bancaris.  
b) Interessos, recàrrecs i sancions administratives i penals.  
c) Els gastos de procediments judicials.   
d) Els impostos indirectes quan siguen susceptibles de recuperació o compensació per l'entitat beneficiària.  
e) L'adquisició d'immobilitzat, material o immaterial de tota mena.  
  
f) L'adquisició de béns destinats a la venda.  
g) Les aportacions a sistemes complementaris de pensions.  
h) Els bitllets i els títols de transport emesos i no utilitzats, llevat que hi haja una justificació raonada, o els que corresponguen a viatges en classes diferents de la classe turista o econòmica.  
i) Els gastos extres d'hotel.  
j) Els gastos sumptuaris, els obsequis i altres gastos similars que no estiguen directament vinculats amb la consecució de les finalitats de la subvenció.  
4. Quan l'import del gasto subvencionable supere les quanties que establix la Llei 9/2017, de 8 de novembre, de contractes del sector públic, per la qual es transposen a l'ordenament jurídic espanyol les directives del Parlament Europeu i del Consell 2014/23/UE i 2014/24/UE, de 26 de febrer de 2014, per al contracte menor, l'entitat beneficiària haurà de sol·licitar, com a mínim, tres ofertes de diferents empreses proveïdores, abans de contraure el compromís per a prestar el servici o l'entrega del bé, llevat que per les especials característiques dels gastos subvencionables no hi haja en el mercat un nombre suficient d'entitats que el subministren o presten, o quan el gasto s'haja realitzat abans de la concessió de la subvenció.  
  
5. Els costos subvencionats per la present convocatòria podran finançar-se simultàniament amb ajudes públiques procedents d'esta o d'una altra administració o suports privats, sempre que la suma de les ajudes públiques i els suports privats no superen el 100 % dels costos incorreguts.  
6. No es podrà subcontractar amb tercers més del 50 % de l'import de l'activitat subvencionada. Si esta subcontractació supera el 20 % de la subvenció concedida i este import supera els 60.000 euros, el contracte haurà de fer-se per escrit, prèvia sol·licitud d'autorització a la Direcció General d'Emprenedoria i Internacionalització, que s'entendrà concedida en cas que esta no es denegue expressament en el termini de deu dies hàbils des de l'endemà de la presentació de la sol·licitud de l'autorització.  
7. En el cas que el beneficiari siga una universitat pública, la seua actuació haurà d'ajustar-se a la Llei 9/2017, de 8 de novembre, de contractes del sector públic, i a l'altra normativa d'incompatibilitats i retribucions.  
  
Octau. Quantia de l'ajuda   
1. L'ajuda consistirà en una subvenció d'un màxim del 70 % dels costos que siguen admesos com a subvencionables sense que, en cap cas, l'ajuda puga superar les quantitats següents:  
a) Programa I: Projectes de formació i mentorització: màxim 100.000 euros.  
b) Programa II: Activitats d'acompanyament, incubació i acceleració de projectes empresarials: màxim 100.000 euros.  
c) Programa III: Activitats d'informació, sensibilització i difusió: 100.000 euros.  
2. No obstant això, si la sol·licitud inclou activitats de diversos programes, l'import màxim de la subvenció per beneficiari serà de 150.000 euros.   
  
Nové. Presentació de sol·licituds, declaracions responsables i documentació annexa  
1. Les entitats hauran de presentar una única sol·licitud, de conformitat amb el que establix l'article 15 de les bases reguladores. La presentació de la sol·licitud implica l'acceptació de les bases reguladores i altres condicions concretades en la present convocatòria.  
2. La presentació de les sol·licituds normalitzades, les declaracions responsables i la documentació annexa per a l'obtenció de les ajudes es realitzarà obligatòriament a través del tràmit telemàtic que corresponga per a estes ajudes. No obstant l'anterior, si malgrat estar obligades a presentar electrònicament la sol·licitud, es presentara de manera presencial, l'administració instructora li requerirà que rectifique este defecte a través de la seua presentació electrònica en el termini de 10 dies, i es considerarà com a data de la sol·licitud aquella en la qual es realitze la presentació telemàtica, per la qual cosa si esta es produïx després del termini màxim de presentació de sol·licituds establit, la sol·licitud serà inadmesa per extemporània.  
3. La sol·licitud, segons el model normalitzat disponible en el corresponent tràmit telemàtic per a esta convocatòria, es presentarà a través de la seu electrònica de la Generalitat (http://sede.gva.es), accedint a la guia PROP, Tràmits i servicis, segons indica l'article 15.2 de les bases reguladores i en aplicació de l'article 14 de la Llei 39/2015, d'1 d'octubre, del procediment administratiu comú de les administracions públiques. Qualsevol sol·licitud que es presente amb un procediment diferent del que es descriu ací serà inadmesa.   
Les instruccions i els requisits per a omplir electrònicament la sol·licitud general de subvenció estan disponibles en l'enllaç .   
4. Per a comunicar qualsevol problema informàtic relacionat amb la presentació telemàtica d'esta sol·licitud, haurà d'enviar-se omplit el formulari de problemes tècnics disponible en .   
5. Tant la sol·licitud com les declaracions responsables que s'han de presentar haurà de firmar-les electrònicament l'entitat, per a la qual cosa ha d'utilitzar el seu certificat de persona jurídica, certificat electrònic de representació de persona jurídica, emés per qualsevol de les entitats admeses pel portal electrònic de la Generalitat (https://sede.gva.es/va/sistemes-d-identificacio-i-signatura-acceptats), o amb certificat digital de la persona representant de l'empresa o entitat que conste en el Registre de representants de la Generalitat.  
6. S'haurà d'omplir la sol·licitud general normalitzada i, expressament, les dades i declaracions següents:  
a) Dades de domiciliació bancària, que, en tot cas, s'han d'indicar en l'apartat «Dades bancàries» del formulari web de sol·licitud general de subvenció del tràmit telemàtic. A més, s'ha de fer el tràmit telemàtic denominat «Procediment per a tramitar les altes, modificacions i baixes de les domiciliacions bancàries (Domiciliació bancària). Tràmit automatitzat», en el cas que no s'hagen presentat les dades de domiciliació bancària amb anterioritat davant de la Generalitat Valenciana o si, amb posterioritat, eixes dades han experimentat qualsevol variació. El tràmit mencionat està disponible en l'enllaç següent: .  
  
b) Declaració responsable de totes les ajudes sol·licitades o rebudes de qualssevol administracions o ens públics o privats, per als mateixos costos subvencionables que els que preveu la convocatòria respectiva.  
  
c) Declaració responsable del fet que l'entitat sol·licitant no està incursa en cap de les prohibicions per a obtindre la condició de beneficiària que establix l'article 13 de la Llei 38/2003, de 17 de novembre, general de subvencions.  
d) Si és el cas, autorització o oposició perquè la Direcció General d'Emprenedoria i Internacionalització obtinga de manera directa, a través de certificats electrònics, l'acreditació del compliment d'obligacions tributàries i davant de la Seguretat Social del sol·licitant, respectivament.  
En cas que no ho autoritze o denegue expressament a la Direcció General d'Emprenedoria i Internacionalització recaptar de manera directa esta acreditació, l'entitat haurà d'aportar amb la sol·licitud les certificacions que a continuació es detallen:  
- De l'Agència Estatal d'Administració Tributària, el certificat que acredite que l'entitat es troba al corrent de les seues obligacions tributàries.   
- De la Tresoreria General de la Seguretat Social, el certificat acreditatiu del fet que l'entitat es troba al corrent en el compliment de les seues obligacions amb la Seguretat Social.  
- De l'Agència Tributària Valenciana, el certificat acreditatiu del fet que l'entitat no té deutes de naturalesa tributària amb la Generalitat.   
  
Les certificacions expedides per les administracions tributàries i per la Seguretat Social tindran una validesa de sis mesos des de la data d'expedició, d'acord amb el que establix l'article 23.3 del Reial decret 887/2006, pel qual s'aprova el Reglament de la Llei 38/2003, de 17 de novembre, general de subvencions. La Direcció General d'Emprenedoria i Internacionalització podrà requerir l'entitat si la informació obtinguda presenta alguna incidència.  
7. Amb la sol·licitud s'hauran de presentar necessàriament els documents annexos següents:   
a) Còpia dels estatuts o documentació acreditativa de la constitució de l'entitat sol·licitant.  
b) Model normalitzat d'annex de sol·licitud, que haurà d'estar firmat electrònicament pel representant legal de l'entitat sol·licitant i haurà d'incloure:  
- Import sol·licitat per programa.  
- Declaració responsable de si l'entitat té obligació d'auditar els comptes.  
- Declaració responsable de si l'entitat és susceptible de recuperació o compensació de l'IVA.  
En els casos de no subjecció o exempció, total o parcial, de l'IVA, així com en els supòsits en què l'entitat aplique una prorrata de l'IVA, haurà d'aportar-se, juntament amb la sol·licitud, qualsevol certificat o documentació que acredite estes circumstàncies i es considerarà, en cas que no se n'aporte, que l'import de l'IVA suportat no serà subvencionable. Esta situació respecte a l'IVA, a més, s'haurà d'explicar adequadament en el compte justificatiu i reflectir-se expressament en l'informe d'auditoria.  
- Declaració responsable en relació amb els criteris de preferència per als casos d'empat de puntuació d'acord amb el que establix l'annex II d'esta resolució. La falta d'ompliment d'algun d'estos apartats s'entendrà com que l'empresa sol·licitant no reunix estos criteris de desempat, sense que calga cap requeriment d'esmena per part de la Direcció General d'Emprenedoria i Internacionalització.  
  
- Declaració responsable sobre el compliment de la normativa d'integració laboral de persones amb discapacitat o, si és el cas, l'exempció d'esta obligació, en compliment del que establix l'article 5 del Decret 279/2004, de 17 de desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat.  
- Declaració responsable del fet que l'entitat disposa de les autoritzacions preceptives, es troba inscrita en els registres públics pertinents i complix amb els requisits exigits per les disposicions que li són aplicables.  
- Declaració responsable del fet que complix les previsions de la Llei orgànica 3/2007, de 22 de març, per a la igualtat efectiva de dones i hòmens, i de la Llei 9/2003, de 2 d'abril, per a la igualtat entre dones i hòmens.  
c) Model normalitzat de memòria descriptiva per al qual se sol·licita l'ajuda. Les persones sol·licitants presentaran una memòria per cada programa al qual opten (I, II i/o III), que haurà d'estar firmada electrònicament pel representant legal de l'entitat sol·licitant.  
Les memòries inclouran, així mateix, una previsió dels indicadors que s'elaboraran.  
Esta memòria serà l'únic referent per a aplicar els criteris de valoració, per la qual cosa l'absència o l'ompliment incomplet o deficient d'esta, així com una memòria difícil de comprendre, generaran una menysvaloració del projecte o, fins i tot, podran suposar una denegació de la sol·licitud, sense necessitat de requeriment per part de la Direcció General d'Emprenedoria i Internacionalització per a millorar-la o per a omplir-la degudament.  
d) Model normalitzat de taula de costos estimats, amb el desglossament detallat del pressupost subvencionable. Les persones sol·licitants presentaran una taula de costos per cada programa al qual opten (I, II i/o III), que haurà d'estar firmada electrònicament pel representant legal de l'entitat sol·licitant.  
8. Els models d'annexos, declaracions responsables i certificats requerits estaran disponibles en la guia PROP, «Tràmits i servicis», a partir de la publicació d'esta convocatòria en el DOGV.  
9. L'esmena o l'aportació telemàtica de documentació podrà fer-se amb el tràmit de la guia PROP «Aportació de documentació a un expedient obert d'ajudes de la Conselleria d'Innovació, Indústria, Comerç i Turisme»: https://www.gva.es/va/inicio/procedimientos'id\_proc=15262   
  
10. S'entendrà per declaració responsable el document subscrit per l'entitat en el qual esta manifesta, sota la seua responsabilitat, que complix amb els requisits establits en la normativa vigent, que disposa de la documentació que així ho acredita, que la posarà a la disposició de la Direcció General d'Emprenedoria i Internacionalització quan li siga requerida i que es compromet a mantindre el compliment de les anteriors obligacions com a mínim des de la data de presentació de la sol·licitud fins al 31/12/2024.  
La inexactitud, falsedat o omissió, de caràcter essencial, de qualsevol dada o informació que s'incorpore a una declaració responsable, o la no presentació davant de la Direcció General d'Emprenedoria i Internacionalització de la documentació que siga requerida per a acreditar el compliment del que s'ha declarat, determinarà la impossibilitat de continuar amb l'exercici del dret des del moment en què es tinga constància de tals fets, sense perjuí de les responsabilitats penals, civils o administratives que pertoquen.  
11. L'òrgan competent per a la instruir i resoldre l'expedient podrà requerir a l'entitat sol·licitant, en qualsevol moment, altres dades, documents i informes complementaris que siguen necessaris per a la resolució de l'expedient.   
  
Dècim. Termini de presentació de sol·licituds  
1. El termini de presentació de les sol·licituds serà des del 26 d'abril de 2024 fins al 24 de maig de 2024, els dos dies inclosos. Només seran admeses les sol·licituds que hagen sigut gravades en el registre electrònic de la Generalitat fins a les 23.59.59 hores de l'últim dia del termini de presentació (hora oficial peninsular espanyola).  
2. L'avaluació de les sol·licituds es realitzarà exclusivament sobre la informació aportada durant el període d'admissió de sol·licituds, de manera que no s'admetran millores, addicions o substitucions de les memòries o de la informació aportada amb estes posteriors al venciment de termini màxim de presentació, perquè es tracta de procediments de concessió en concurrència competitiva, a excepció del que disposa l'article 12.2 de la present convocatòria. Pel mateix motiu, la falta de presentació de la memòria descriptiva dins del període d'admissió de sol·licituds no serà un defecte corregible, per la qual cosa no es requerirà a les entitats sol·licitants que l'esmenen o l'aporten, i es recordarà d'ofici la inadmissió de la sol·licitud per impossibilitat d'avaluació de l'expedient.  
  
Onzé. Esmena de sol·licituds i pràctica de notificacions  
1. Quan la sol·licitud no reunisca els requisits assenyalats en la Llei 39/2015, d'1 d'octubre, del procediment administratiu comú de les administracions públiques, o no es presente la documentació que, d'acord amb esta resolució, resulte exigible o es considere necessària per a resoldre, i siga corregible, es requerirà a l'entitat que, en el termini de deu dies hàbils, esmene la falta o acompanye els documents requerits, amb la indicació que, si així no ho fa, es considerarà que ha desistit de la seua petició, prèvia resolució que haurà de ser dictada en els termes que preveu la legislació bàsica esmentada. L'aportació de la documentació corresponent s'haurà de fer mitjançant el tràmit «Aportació de documentació a un expedient obert d'ajudes en la Conselleria d'Innovació, Indústria, Comerç i Turisme», al qual s'accedix a través de l'enllaç següent:   
https://www.gva.es/va/inicio/procedimientos'id\_proc=15403.   
2. Com que els beneficiaris són persones jurídiques, les notificacions es practicaran de manera electrònica i els actes administratius notificats produiran efectes jurídics. De conformitat amb l'article 43 de la Llei 39/2015, d'1 d'octubre, del procediment administratiu comú de les administracions públiques, i amb l'article 54 del Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana, la pràctica de la notificació electrònica es realitzarà, amb caràcter general, per compareixença electrònica i de la manera següent:  
a) L'entitat sol·licitant o la persona representant, degudament registrada, podrà accedir al contingut de l'actuació administrativa corresponent a través de la seu electrònica de la Generalitat. Prèviament, s'enviarà un avís de notificació de caràcter informatiu per correu electrònic a l'adreça facilitada en la sol·licitud, que li comunicarà l'existència d'una notificació, així com l'adreça de la pàgina web a què cal accedir per a obtindre-la.  
b) Este avís de notificació haurà d'especificar, a més de les dades que permeten la identificació de la notificació, de conformitat amb el que disposa la Llei 39/2015, d'1 d'octubre, el fet que, transcorreguts 10 dies naturals a partir de la data de posada a la disposició de la notificació, sense que tinga lloc l'accés a esta, equivaldrà al rebuig de la notificació als efectes que preveu la normativa legal vigent, llevat que, d'ofici o a instàncies de la destinatària, es comprove la impossibilitat tècnica o material de l'accés.  
c) La notificació contindrà la identificació de l'òrgan administratiu que efectua la notificació, la referència al tipus de document que es notifica, el número d'expedient al qual es referix, i la data i el registre d'eixida.  
d) Si l'entitat accepta la notificació en el termini atorgat, podrà accedir als documents que en són objecte, que també tindran format per a impressió.  
e) Es deixarà constància de l'acceptació o el rebuig de la notificació electrònica en el termini atorgat en l'expedient administratiu, fet que produirà els efectes que preveu la Llei 39/2015, d'1 d'octubre, del procediment administratiu comú de les administracions públiques.  
  
Dotzé. Criteris de valoració de les sol·licituds  
1. El procediment de concessió de les subvencions es tramitarà en règim de concurrència competitiva, mitjançant la comparació de totes les sol·licituds admeses en cada programa, segons els criteris, les puntuacions, les regles, els llindars mínims i criteris de desempat indicats els annexos I i II d'esta resolució, i s'establirà una priorització en cada programa segons la puntuació obtinguda.   
Les sol·licituds que no arriben als llindars mínims establits en l'annex I seran excloses.  
Una vegada obtinguda la llista prioritzada, segons la puntuació obtinguda en cada programa, es procedirà a la distribució del crèdit amb els límits que establix la present resolució, sense que en cap cas es puga superar el crèdit pressupostari total disponible.  
2. No obstant el que s'ha dit anteriorment, quan l'import de la subvenció proposat per la comissió de valoració per a una entitat siga inferior a l'ajuda sol·licitada per esta, amb motiu d'insuficiència de crèdit pressupostari, es podrà instar la sol·licitant a la reformulació de la sol·licitud per a ajustar els compromisos i les condicions a la subvenció atorgable. Una vegada acceptada la reformulació pel sol·licitant, es remetrà a l'òrgan competent perquè dicte la resolució. En tot cas, la reformulació de sol·licituds haurà de respectar l'objectiu, les condicions i la finalitat de la subvenció, així com els criteris de valoració establits.  
  
3. En cas que el crèdit pressupostari disponible en la convocatòria fora suficient per a atendre totes les sol·licituds admeses, no serà necessari fixar orde de prelació entre les que reunisquen els requisits establits en la convocatòria.  
4. Aquelles sol·licituds que no obtinguen finançament per esgotament del crèdit pressupostari del seu corresponent programa passaran a formar la llista de reserva. Una vegada repartit el crèdit dels tres programes i en cas que existisca un sobrant, es repartirà entre els altres programes que tinguen llista de reserva. La llista de reserva s'iniciarà en el programa I, per la primera entitat exclosa de l'ajuda amb la puntuació més alta, seguida per la primera entitat exclosa del programa II amb la puntuació més alta, i seguida per la primera entitat exclosa del programa III amb la puntuació més alta, continuant-se successivament per les segones i consecutives entitats de cada programa segons la puntuació obtinguda. En cas d'igualtat en la puntuació entre dos o més entitats en un programa, es prioritzarà pels criteris de desempat entre estes.  
  
  
Tretzé. Comissió de valoració  
De conformitat amb el que disposa l'article 18 de les bases reguladores, es constituirà una comissió de valoració que elevarà a la persona titular de la Direcció General d'Emprenedoria i Internacionalització les corresponents propostes de concessió d'ajudes, amb determinació de les seues quanties, de denegació d'ajudes, així com, si és el cas, de desistiment i inadmissió de sol·licituds, amb expressa menció dels motius concurrents en cada cas.  
  
Catorzé. Resolució de concessió  
1. Correspon a la persona titular de la Conselleria d'Innovació, Indústria, Comerç i Turisme, o l'òrgan en qui delegue, dictar la resolució estimatòria o desestimatòria de les sol·licituds d'estes ajudes, així com la inadmissió de les sol·licituds que no reunisquen els requisits necessaris i el desistiment d'estes per no esmenar adequadament dins del termini concedit o altres motius.   
La resolució de concessió especificarà l'import concedit a cada beneficiari per a cadascun dels programes per als quals haja sol·licitat ajuda.  
2. El termini màxim per a resoldre i notificar la resolució serà de sis mesos a comptar de la publicació de la convocatòria corresponent en el Diari Oficial de la Generalitat Valenciana.  
3. Transcorregut el termini abans mencionat sense que s'haja notificat cap resolució expressa, les entitats interessades podran entendre desestimades les seues sol·licituds per silenci administratiu. Tot això, sense perjuí que subsistisca l'obligació legal de l'Administració de resoldre expressament sobre la petició formulada.  
4. En aplicació de l'article 45.1.b de la Llei 39/2015, d'1 d'octubre, del procediment administratiu comú de les administracions públiques, la resolució del procediment de concessió es notificarà a les entitats interessades mitjançant la publicació en el Diari Oficial de la Generalitat Valenciana. També es publicarà en la pàgina web de la Conselleria d'Innovació, Indústria, Comerç i Turisme, i en la Base de dades nacional de subvencions, en compliment del que establix sobre publicitat de subvencions la Llei 38/2003, de 17 de novembre, General de Subvencions.  
  
5. Si, a conseqüència de possibles renúncies a les subvencions concedides, minoracions de les ajudes concedides o d'altres circumstàncies posades de manifest amb posterioritat a la resolució de concessió, es produïren augments sobrevinguts de la disponibilitat pressupostària, es podrà dictar una resolució de concessió addicional, sense necessitat d'obrir un nou període de presentació de sol·licituds, per a la qual cosa se seguirà l'orde establit en la llista de reserva, i una vegada excloses les entitats que no es troben al corrent de les seues obligacions tributàries i de seguretat social, i aquelles que, previ requeriment, no confirmen expressament que realitzaran l'activitat per a la qual van sol·licitar l'ajuda. La resolució de concessió addicional podrà establir un termini màxim de justificació més ampli dins de l'exercici 2024, i no podrà superar en cap cas la nova disponibilitat pressupostària.  
  
  
Quinzé. Resolució d'incidències i supòsits de modificació de la subvenció  
1. Es deleguen en la Direcció General d'Emprenedoria i Internacionalització les resolucions que preveu l'article 21 de les bases reguladores.   
2. Les entitats beneficiàries hauran de realitzar l'activitat objecte de subvenció en la forma descrita en la sol·licitud i en la corresponent memòria, i respectar els costos indicats en la memòria descriptiva, la taula de costos i els imports que s'especifiquen. Si durant l'execució de l'activitat es produïxen circumstàncies que modifiquen el seu desenvolupament previst, la beneficiària haurà de sol·licitar electrònicament, a la Direcció General d'Emprenedoria i Internacionalització, l'autorització de les modificacions de l'activitat, que s'entendrà concedida en cas de no notificar-se la resolució en el termini d'un mes des de la sol·licitud.  
3. Les sol·licituds d'autorització de la modificació en cap cas podran suposar un increment en l'import de l'ajuda concedida. No s'admetrà cap modificació de l'actuació subvencionada que comprometa la finalitat per a la qual s'haja concedit o quan, com a resultat d'esta modificació, la valoració del projecte resulte inferior. Per circumstàncies extraordinàries, es podran admetre modificacions degudament justificades, el resultat de les quals reduïsca més del 50 % l'import del pressupost aprovat del projecte inicial.  
4. L'entitat sol·licitant de l'ajuda haurà de comunicar, de manera immediata després de saber-ho, l'obtenció concurrent d'altres subvencions o ajudes atorgades per altres administracions o ens públics per als mateixos costos subvencionables, fet que podrà donar lloc a la modificació de la resolució de concessió o, si és el cas, a la pèrdua del dret al cobrament total o parcial de la subvenció.   
5. En el cas que les entitats beneficiàries no puguen executar l'activitat subvencionada, almenys en un 50 % del pressupost subvencionable aprovat, hauran de presentar la renúncia al seu dret dins del termini establit en la resolució de concessió. L'incompliment d'esta obligació, i amb independència del reintegrament de l'ajuda concedida amb els interessos generats, podrà ser constitutiu d'una infracció administrativa en matèria de subvencions i podrà ser sancionada amb la imposició de sancions pecuniàries i, quan siga procedent, de sancions no pecuniàries, segons el que disposa l'article 59 de la Llei 38/2003, de 17 de novembre, general de subvencions.  
  
Setzé. Justificació i pagament de les ajudes  
1. Les entitats beneficiàries hauran de presentar la documentació justificativa fins al 31 d'octubre de 2024 mitjançant el tràmit telemàtic que es concretarà en la resolució de concessió d'ajudes.   
2. La documentació justificativa que caldrà presentar és la següent:  
  
a) Model normalitzat de l'informe d'empresa auditora de comptes, degudament formalitzat en tots els apartats i firmat electrònicament per esta empresa.  
  
La justificació a l'empresa auditora dels costos subvencionables es farà mitjançant la presentació dels contractes subscrits, nòmines, factures o documents comptables de valor probatori equivalent amb validesa en el tràfic jurídic mercantil o amb eficàcia administrativa i l'acreditació del seu pagament. No s'admetran pagaments en metàl·lic ni pagaments per finestreta d'entitats de crèdit.  
b) Model normalitzat de taula de costos realitzats per cada un dels programes subvencionats i efectivament pagats amb motiu de l'activitat subvencionada, que es considerarà com a compte justificatiu i que, en tot cas, haurà d'estar firmat electrònicament pel representant legal de l'entitat beneficiària i, optativament, per l'empresa auditora de comptes.   
  
c) El model normalitzat establit en l'apartat anterior en format Excel.  
d) Model normalitzat de memòria d'actuació, un per cada programa subvencionat, que reculla el detall de les activitats realitzades i dels resultats obtinguts, en què es justifique el compliment de les condicions imposades en la concessió de la subvenció i s'adjunte tota la documentació il·lustrativa de l'activitat que es considere oportuna. La memòria inclourà, en tot cas, el detall d'altres ajudes públiques i suports o ingressos privats per als mateixos costos subvencionats, i haurà d'estar firmada electrònicament pel representant legal de l'entitat beneficiària.  
  
e) Model normalitzat de la declaració responsable de l'article 34.5 de la Llei 38/2003 de no ser deutor per reintegrament, firmat electrònicament pel representant legal de l'entitat.  
f) Només quan l'import del gasto subvencionable siga igual o superior a 15.000 euros, segons el que establix la Llei 38/2003, de 17 de novembre, general de subvencions, en el seu article 31, apartat 3, caldrà presentar tres pressupostos de diferents proveïdors.  
g) Només en el cas que l'entitat beneficiària haja denegat expressament l'autorització a la Direcció General d'Emprenedoria i Internacionalització perquè obtinga de manera directa, a través de certificats electrònics, l'acreditació del compliment d'obligacions tributàries i davant de la Seguretat Social, haurà d'aportar, a més, els certificats que s'indiquen en el punt 6, apartat d, del resolc nové d'esta resolució.  
3. La Direcció General d'Emprenedoria i Internacionalització podrà requerir la informació addicional que, en cada cas, estime necessària per a acreditar el compliment de les condicions imposades en la concessió de la subvenció.  
4. Després de la revisió de la documentació justificativa i, si és el cas, la seua esmena per part de l'entitat beneficiària, la Direcció General d'Emprenedoria i Internacionalització reconeixerà l'obligació i proposarà el pagament de la subvenció en l'import que corresponga amb càrrec a la línia S1464 del programa pressupostari 322B00, capítol IV, de l'exercici 2024.   
  
Desseté. Minoració i reintegrament de les ajudes   
1. En el cas que l'entitat beneficiària justifique un import inferior a l'aprovat en la concessió, l'import de l'ajuda es reduirà en la quantia corresponent, sempre que la justificació de l'activitat subvencionada arribe almenys al 50 % del pressupost inicial aprovat o al 70 % del pressupost modificat prèvia autorització.  
2. Serà procedent la revocació de les ajudes, amb pèrdua total del dret al cobrament de la subvenció i, si és el cas, el reintegrament de les ajudes concedides, amb reemborsament de les quantitats ja percebudes i l'exigència dels interessos de demora des del moment del pagament, en els supòsits en què les entitats beneficiàries incomplisquen les obligacions i els requisits que establix esta convocatòria i les bases reguladores, especialment en els supòsits següents:  
a) Incompliment de la realització del projecte aprovat, de les condicions i els requisits de la convocatòria o de la resolució de concessió.  
  
b) Incompliment dels fins per als quals es va concedir la subvenció.  
c) Nul·la o insuficient justificació de la subvenció en el termini màxim establit.  
d) En els casos en què concórrega alguna de causes de reintegrament que establix l'article 37 de la Llei general de subvencions.  
e) Incompliment de la normativa social recollida en el Reial decret legislatiu 1/2013, de 29 de novembre, pel qual s'aprova el text refós de la Llei general de drets de les persones amb discapacitat i de la seua inclusió social, la Llei orgànica 3/2007, de 22 de març, per a la igualtat efectiva de dones i homes, i de la Llei 9/2003, de 2 d'abril, per a la igualtat entre dones i homes.  
f) Incompliment del compromís de transparència establit en el resolc dihuité, pel qual, de conformitat amb el que s'establix en l'article 21 del Decret 118/2022, de 5 d'agost, del Consell, totes les entitats beneficiàries que perceben una subvenció per esta convocatòria, hauran d'informar d'esta, publicant en un apartat específic i d'accés permanent del seu portal web, l'import de la subvenció concedida, així com una referència genèrica de les finalitats per a les quals s'ha concedit l'ajuda, havent de mantindre esta publicitat durant tres anys des de la data fi de justificació.   
El que es preveu en les lletres e) i f) serà així mateix d'aplicació, de conformitat amb l'article 29.5 de la Llei 38/2003, de 17 de novembre, general de subvencions, quan els incompliments s'hagueren degut a l'actuació dels tercers subcontractats per la persona beneficiària.   
  
3. A l'efecte del que disposen els apartats anteriors, es podrà considerar que s'ha produït un incompliment total, que comporte la revocació de la subvenció i, si és el cas, el reintegrament total de l'ajuda pagada, més els interessos de demora des del pagament de la subvenció, en els casos següents:  
a) Modificació no autoritzada d'alguna de les característiques essencials del projecte aprovat.   
b) Execució o justificació inferior al 50 % de l'import de l'activitat subvencionada aprovada inicialment, o al 70 % de la modificada prèvia autorització, llevat que, excepcionalment, es justifique adequadament que l'import executat i les actuacions efectivament realitzades satisfan suficientment les finalitats de la subvenció.  
c) Alteració substancial de les finalitats per a les quals es va concedir la subvenció.  
4. Es delega en la Direcció General d'Emprenedoria i Internacionalització la resolució per la qual s'acorde la minoració, la revocació o el reintegrament de les ajudes, que s'haurà d'ajustar a les previsions que contenen la Llei general de subvencions, el reglament de desplegament d'esta i l'article 172 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
5. El pla de control al qual s'aculla esta convocatòria inclourà expressament, dins de les actuacions de comprovació material, la verificació del compliment de la normativa social i dels compromisos de transparència que s'hagueren establit i dels compromisos assumits per la persona beneficiària.  
  
Dihuité. Informació i publicitat  
De conformitat amb el que s'establix en l'article 21 del Decret 118/2022, de 5 d'agost, del Consell, s'establix com a compromís de transparència que totes les entitats beneficiàries que perceben una subvenció per esta convocatòria hauran d'informar d'esta, publicant en un apartat específic i d'accés permanent del seu portal web, l'import de la subvenció concedida, així com una referència genèrica de les finalitats per a les quals s'ha concedit l'ajuda. La informació haurà de mantindre's publicada en el portal web almenys durant tres anys comptats des de la data límit de justificació de les ajudes. Igualment haurà d'informar-se del suport de la Conselleria incloent el seu logotip en tot el material físic, gràfic, informàtic o audiovisual relacionat amb les actuacions subvencionades (carpetes, cartelleria, bàners en webs, notes de premsa, campanyes en xarxes socials, vídeos, roll-ups i estands, mails informatius, invitacions a participar en les actuacions, accions de difusió, informes o estudis lliurables finals, etc.). El compliment d'estes obligacions de publicitat es justificarà detalladament davant l'empresa auditora i el seu incompliment total o parcial podrà considerar-se com a insuficient justificació de la subvenció, amb les conseqüències jurídiques establides en l'apartat desseté d'esta resolució.   
  
  
Denové. Recursos  
Contra esta resolució, que posa fi a la via administrativa, es podrà interposar, potestativament, de conformitat amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, un recurs de reposició davant del mateix òrgan que l'ha dictada, en el termini d'un mes a comptar de l'endemà de la publicació en el Diari Oficial de la Generalitat Valenciana, o directament un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, a comptar de l'endemà de la publicació en el Diari Oficial de la Generalitat Valenciana, de conformitat amb el que preveu l'article 46 de la Llei 29/1998, de 13 de juliol, reguladora de la jurisdicció contenciosa administrativa.   
  
  
Vinté. Tractament de dades de caràcter personal  
1. La participació en esta convocatòria comporta el tractament de dades de caràcter personal de les persones sol·licitants per part de la Conselleria d'Innovació, Indústria, Comerç i Turisme, que serà la responsable del tractament.  
2. Les dades personals recollides procediran de les sol·licituds presentades per les persones sol·licitants o els seus representants.  
Les dades que es proporcionen seran tractades per la Conselleria d'Innovació, Indústria, Comerç i Turisme en l'exercici de les competències que té atribuïdes, amb l'exclusiva finalitat de gestionar la sol·licitud de subvenció presentada conforme al que establix l'activitat de tractament denominada «Subvencions o ajudes econòmiques» del Registre d'activitats de tractament d'esta Conselleria (accessible en la següent adreça web:  
https://cindi.gva.es/documents/404361897/513654253/RATGEN004.pdf ), la convocatòria, les bases reguladores, la Llei 38/2003, de 17 de novembre, general de subvencions, i la seua normativa de desplegament, la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i, supletòriament, la Llei 39/2015, d'1 d'octubre, del procediment administratiu comú de les administracions públiques.  
3. Les persones sol·licitants tenen els drets següents:  
a) A exercir els drets d'accés, rectificació, supressió i portabilitat de les seues dades personals, limitació i oposició del seu tractament i a no ser objecte de decisions individuals automatitzades respecte de les seues dades personals registrades en esta conselleria, i presentar la corresponent sol·licitud davant de la seua subsecretaria, bé a través del tràmit telemàtic disponible a este efecte: https://www.gva.es/va/inicio/procedimientos'id\_proc=g19970 o bé presentant un escrit en el registre d'entrada d'esta conselleria, segons siga procedent.  
b) A reclamar davant de l'Agència Espanyola de Protecció de Dades.  
c) Si les persones interessades entenen que s'han vist perjudicades pel tractament o en l'exercici dels seus drets, poden presentar una reclamació davant de l'Agència Espanyola de Protecció de Dades a través de la seu electrònica accessible en la pàgina web .   
d) Delegació de Protecció de Dades:  
En tot cas, les persones sol·licitants podran contactar amb el delegat/ada de Protecció de Dades de la Generalitat Valenciana a través de les adreces següents:  
Adreça electrònica: qnh@qch.ri   
Adreça postal: passeig de l'Albereda, 16 - 46912 València  
Sense perjuí de qualsevol altre recurs administratiu o acció judicial, si la persona interessada considera vulnerat el seu dret a la protecció de dades, pot reclamar davant de la Delegació de Protecció de Dades de la Generalitat Valenciana (de manera presencial o telemàtica, segons siga procedent), de conformitat amb el que preveu el procediment següent: https://sede.gva.es/va/inicio/procedimientos'id\_proc=22712; això, sense perjuí de la possibilitat ja esmentada de reclamar davant de l'Agència Espanyola de Protecció de Dades.  
4. Més informació de protecció de dades:  
.   
  
Vint-i-uné. Verificació de dades  
1. D'acord amb el que establix la disposició addicional octava de la Llei orgànica 3/2018, de 5 de desembre, de protecció de dades personals i garantia dels drets digitals, i l'article 4 de la Llei 40/2015, d'1 d'octubre, de règim jurídic del sector públic, l'òrgan gestor podrà verificar les dades manifestades per les persones interessades amb la finalitat de comprovar-ne l'exactitud.  
2. La potestat de verificació inclou verificar la identitat de la persona sol·licitant o, si és el cas, de la representant legal, i consultar les dades següents, que consten en la Base de dades nacional de subvencions (BDNS): les subvencions i les ajudes que se li han concedit, incloent-hi aquelles a les quals s'aplica la regla de minimis, i que la persona sol·licitant no està inhabilitada per a percebre subvencions.  
  
València, 18 d'abril de 2024.- La consellera d'Innovació, Indústria, Comerç i Turisme: Nuria Montes de Diego.  
  
  
  
ANNEX I   
Criteris de valoració  
  
La valoració de les sol·licituds per als tres programes es realitzarà aplicant els criteris i les regles que es descriuen a continuació:  
A) Descripció de l'entitat, capacitats i experiència (màxim de 15 punts).  
Es valora fins a un màxim de 15 punts l'aportació d'informació sobre els aspectes següents:  
  
Informació valorable Contingut i valoració  
Antecedents, activitats actuals i experiència (màxim 15 punts) - Constitució i finalitats: 2 punts.  
- Descripció de les activitats que realitza l'entitat relacionades amb l'emprenedoria: màxim 3 punts.  
- Experiència prèvia en activitats per a les quals sol·licita l'ajuda en els últims cinc anys: màxim 5 punts.  
- Resultats aconseguits en les activitats esmentades: màxim 5 punts.  
  
  
B) Qualitat, viabilitat i sostenibilitat de l'activitat (màxim 50 punts / llindar mínim 25 punts).  
Es valora fins a un màxim de 50 punts l'aportació d'informació sobre els aspectes següents:  
Informació valorable Contingut i valoració  
Descripció de l'activitat  
(màxim 30 punts) Es valorarà la claredat i el detall de la descripció de l'activitat que es realitzarà (activitat, objectius i ítems que es volen aconseguir) i del pressupost (taula de costos), i s'atorgarà la màxima puntuació si es descriuen de manera detallada. La inclusió d'activitats o costos que no encaixen en les que preveu esta convocatòria, o la falta de detall i claredat, suposarà la reducció de la puntuació total d'este apartat.   
Adequació i capacitat de recursos (màxim 5 punts) Es valoraran els mitjans tècnics i humans disponibles (professionalitat i experiència), i els locals o llocs disponibles per a dur a terme les activitats.   
Cronograma d'actuacions i difusió (màxim 5 punts) Es valorarà la coherència del cronograma amb les etapes de les activitats que es realitzaran o s'han realitzat dins del termini d'execució de les actuacions (màxim 2 punts) i es valorarà la difusió i publicitat de l'activitat (màxim 3 punts).  
  
Col·laboració amb altres entitats  
(màxim 5 punts) Es valorarà l'adequada justificació de possibles col·laboracions amb altres entitats o associacions en l'execució de les activitats.  
Viabilitat econòmica  
(màxim 5 punts) Es valorarà l'adequada justificació de les fonts de finançament de l'activitat.  
  
  
C) Contribució del projecte a la promoció, el reforç i la visibilització de la cultura emprenedora de la Comunitat Valenciana (màxim 30 punts / llindar mínim 15 punts).  
Es valora fins a un màxim de 30 punts l'aportació d'informació sobre els aspectes següents:  
  
PROGRAMA I: Projectes de formació i mentorització:  
  
Informació valorable Contingut i valoració  
Rellevància i repercussió de les activitats  
(màxim 20 punts) Es valorarà la rellevància i repercussió de les activitats a l'ecosistema de l'emprenedoria de la Comunitat Valenciana. Es tindrà en compte:  
- Sessions formatives individuals i grupals a realitzar: 5 punts  
- Persones emprenedores a mentorar: 10 punts  
- Projectes empresarials a crear: 5 punts  
Sistemes objectius d'avaluació de resultats  
(màxim 10 punts) Es valorarà la implementació d'un sistema objectiu d'avaluació de resultats de l'activitat realitzada.  
  
  
PROGRAMA II: Activitats d'acompanyament, incubació i acceleració de projectes empresarials  
  
Informació valorable Contingut i valoració  
Rellevància i repercussió de les activitats  
(màxim 20 punts) Es valorarà la rellevància i repercussió de les activitats a l'ecosistema de l'emprenedoria de la Comunitat Valenciana. Es tindrà en compte:  
- Sessions formatives individuals i grupals a realitzar: 5 punts  
- Persones emprenedores a assessorar: 10 punts  
- Actuacions d'acceleració a realitzar: 5 punts  
Sistemes objectius d'avaluació de resultats  
(màxim 10 punts) Es valorarà la implementació d'un sistema objectiu d'avaluació de resultats de l'activitat realitzada.  
  
  
PROGRAMA III: Activitats d'informació, sensibilització i difusió  
  
Informació valorable Contingut i valoració  
Rellevància i repercussió de les activitats  
(màxim 20 punts) Es valorarà la rellevància i repercussió de les activitats a l'ecosistema de l'emprenedoria de la Comunitat Valenciana:  
- Assistents previstos: màxim 10 punts  
- Participants: màxim 10 punts  
- Ferramentes d'anàlisis: màxim 10 punts  
Sistemes objectius d'avaluació de resultats  
(màxim 10 punts) Es valorarà la implementació d'un sistema objectiu d'avaluació de resultats de l'activitat realitzada.  
  
  
D) Contribució de criteris de caràcter social, ambiental i ètic de l'entitat (màxim 5 punts).  
Es considerarà que contribuïx a la solució de problemes socials quan es justifique adequadament que l'entitat:  
  
Informació valorable Contingut i valoració  
Té dones en els òrgans de direcció  
(màxim 3 punts) S'atorgaran 3 punts a les entitats que, segons la documentació presentada, tinguen com a presidenta una dona. S'atorgaran 2 punts a les entitats que, tenint un home com a president, tinguen almenys una dona en els òrgans de direcció o gerència.  
Mesures de conciliació personal, laboral i familiar (2 punts) S'atorgaran 2 punts a les entitats que acrediten documentalment que apliquen a les seues plantilles mesures concretes de corresponsabilitat i conciliació de la vida personal, laboral i familiar que superen el que s'establix legalment.  
  
  
  
  
  
ANNEX II  
Resolució d'empats  
  
Segons el que preveu l'apartat 4 de l'article 19 de les bases reguladores, en cas d'empat de puntuació després de l'avaluació de les sol·licituds d'acord amb els criteris de valoració establits en l'article esmentat, s'aplicaran successivament els següents criteris de preferència per a atorgar l'ajuda:  
1. Les sol·licituds de les entitats que no estiguen legalment obligades a disposar d'un pla d'igualtat, i hagen aprovat i tramitat la seua inscripció en el registre corresponent.  
2. Les sol·licituds de les entitats que tinguen la qualificació d'entitat valenciana socialment responsable.  
3. Les sol·licituds de les entitats que disposen d'un percentatge més elevat de persones treballadores amb discapacitat o diversitat funcional en relació amb les seues respectives plantilles en la data de la sol·licitud.  
4. Orde de presentació de sol·licituds de manera completa. Es considerarà com a hora i data d'entrada, als mers efectes de desempat, aquelles sol·licituds completes, acompanyades de tota la documentació exigida en la present convocatòria. Cas d'haver-se requerit a l'empresa per a l'esmena de la sol·licitud, es considerarà com a data per al desempat la d'entrada de la documentació requerida, sempre que esta es considere completa per la Direcció General d'Emprenedoria i Internacionalització.